tttarun/llama2_hindi huggingface dataset:
वैश्वीकरण विश्व के लिये वरदान है या अभिशाप, इस मुद्दे पर व्यापक रूप से चर्चा हुई है। इस संदर्भ में वैश्वीकरण की प्रक्रिया द्वारा उत्पन्न नैतिक चुनौतियों पर चर्चा कीजिये।
उत्तर :
हल करने का दृष्टिकोण:
भूमंडलीकरण की प्रक्रिया पर संक्षेप में चर्चा करते हुए उत्तर की शुरुआत करें।
वैश्वीकरण से जुड़ी नैतिक चुनौतियों पर चर्चा करें।
संक्षिप्त निष्कर्ष दें।
वैश्वीकरण राष्ट्रीय सीमाओं के पार और विभिन्न संस्कृतियों में उत्पादों, प्रौद्योगिकी, सूचना एवं नौकरियों के प्रसार की प्रक्रिया है। इसने दुनिया को अलग-अलग समुदायों के समुच्चय के स्थान पर सांस्कृतिक, राजनीतिक और आर्थिक क्षेत्रों में अधिक एकीकृत कर दिया है।
वैश्वीकरण विविध सांस्कृतिक और कानूनी ढाँचों से संचालित होता है, अत: इसने श्रम मानकों, विपणन प्रथाओं, पर्यावरण, भ्रष्टाचार और मानवाधिकारों के क्षेत्र में नैतिक दुविधाओं को भी जन्म दिया है।
वैश्वीकरण से संबद्ध नैतिक चुनौतियाँ
बढ़ती असमानता: वैश्वीकरण के संबंध में सामान्य शिकायत यह है कि इसने गरीबों को और अधिक गरीब एवं अमीरों को अधिक अमीर बना दिया है।
संयुक्त राष्ट्र विकास कार्यक्रम की रिपोर्ट के अनुसार, दुनिया की सबसे अमीर 20% आबादी विश्व के 86% संसाधनों का उपभोग करती है, जबकि बाकी 80% आबादी सिर्फ 14% का उपभोग करती है।
बहुराष्ट्रीय कंपनियों में भ्रष्टाचार: बहुराष्ट्रीय निगमों (बहुराष्ट्रीय कंपनियों) पर क्रोनी कैपिटलिज़्म, सामाजिक अन्याय, अनुचित कार्य परिस्थितियों के साथ-साथ पर्यावरण की चिंता का अभाव, प्राकृतिक संसाधनों के कुप्रबंधन और पारिस्थितिक क्षति का आरोप लगाया जाता है।
प्रवासन की मजबूरी: वैश्वीकरण ने आर्थिक गतिविधियों के केंद्रीकरण को बढ़ावा दिया है जिसके कारण पर्यावरणीय ह्रास, प्रदूषण, जैव विविधता और निवास स्थान को हानि पहुँची है।
अत: पर्यावरणीय समस्याओं के कारण शरणार्थियों एवं आर्थिक शरणार्थियों की संख्या में तेज़ी से वृद्धि हुई है।
इससे कई विकासशील और सबसे कम विकसित देशों में मानवाधिकारों का घोर उल्लंघन हुआ है।
पारिवारिक मूल्यों की हानि: वैश्वीकरण ने उच्च उपभोक्तावाद को बढ़ावा दिया है जिसके कारण परिवारों का विघटन, एकल परिवारों में वृद्धि और वृद्ध माता-पिता से अलगाव बढ़ गया है।
निष्कर्ष
हालाँकि वैश्वीकरण की प्रक्रिया कई सदियों पुरानी है (जैसा कि रेशम मार्ग से परिलक्षित होता है), यह आधुनिक युग की घटना है। इसने निश्चित रूप से विकसित और विकासशील दुनिया के बीच की खाई को पाटा है, लेकिन यह कई वैश्विक मुद्दों जैसे- महामारी, जलवायु परिवर्तन, आतंकवाद आदि का भी कारण है।
इस प्रकार वैश्वीकरण के अधिक टिकाऊ मॉडल को अपनाने की आवश्यकता है, जैसे कि वैश्वीकरण का भारतीय संस्करण- वसुधैव कुटुम्बकम।
विधि और नियम के बीच विभेदन कीजिये। इनके सूत्रीकरण में नीति शास्त्र की भूमिका का विवेचन कीजिये। (150 शब्द) (UPSC Mains GS-4 2020)
प्रश्न का उत्तर जल्द ही प्रकाशित होगा।
रामपुरा, एक सुदूर जनजाति बहुल ज़िला, अत्यधिक पिछड़ेपन और दयनीय निर्धनता से ग्रसित है। कृषि स्थानीय आबादी की आजीविका का प्रमुख साधन है लेकिन बहुत छोटे भूस्वामित्व के कारण यह मुख्यतया निर्वाह-खेती तक सीमित है। औद्योगिक या खनन गतिविधियाँ यहाँ नगण्य हैं। यहाँ तक कि लक्ष्यित कल्याणकारी कार्यक्रमों से भी जनजाति आबादी को अपर्याप्त लाभ हुआ है। इस प्रतिबंधित परिदृश्य में, पारिवारिक आय के अनुपूरण हेतु युवाओं को समीप स्थित राज्यों में पलायन करना पड़ रहा है। अवयस्क लड़कियों की व्यथा यह है कि श्रमिक ठेकेदार उनके माता-पिता को बहला-फुसला कर उन्हें एक नजदीक राज्य में बी.टी. कपास फार्मों में काम करने भेज देते हैं। इन अवयस्क लड़कियों की कोमल अंगुलियाँ कपास चुनने के लिये अधिक उपयुक्त होती हैं। इन फार्मों में रहने और काम करने की अपर्याप्त स्थितियों के कारण अवयस्क लड़कियों के लिये गंभीर स्वास्थ्य समस्याएँ पैदा हो गई हैं। मूल निवास और कपास फार्मों के ज़िलों में स्वयंसेवी संगठन भी निष्प्रभावी लगते हैं और उन्होंने क्षेत्र के बालश्रम और विकास की दोहरी समस्याओं हेतु कोई ठोस प्रयास नहीं किये हैं।
उत्तर :
इस केस में शामिल नैतिक मुद्दे
उपर्युक्त मामले को एक नैतिक दुविधा के रूप में वर्णित किया जा सकता है, जिसमें नाबालिग लड़कियों की दो आधारभूत आवश्यकताओं में संघर्ष है- शिक्षा और अच्छे स्वास्थ्य बनाम जीवित रहने के उनके सामाजिक-आर्थिक अधिकार एवं उनके परिवारों की आजीविका।
इसके अलावा केस स्टडी में बीटी कॉटन फार्म में कार्यरत नाबालिग लड़कियों से कार्य करवाने के मुद्दे पर प्रकाश डाला गया जो बाल श्रम (रोकथाम) अधिनियम, 2016 और शिक्षा का अधिकार अधिनियम, 2009 का उल्लंघन है। इसके तहत नाबालिग लड़कियों के माता-पिता और बीटी कॉटन फार्म के मालिक को दंडित किया जा सकता है।
किंतु यह कदम उन परिस्थितियों की अनदेखी कर कानून का अंधा अनुसरण कहलाएगा, जिनमें नाबालिग लड़कियों से कार्य करवाने जैसा अपराध हुआ है।
इसके साथ ही यह केस एवं देश के दूरस्थ कोने में विकास की कमी तथा कल्याणकारी सेवाएँ प्रदान करने में शासन की विफलता पर प्रकाश डालता है।
नाबालिग लड़कियों की स्थिति को सुधारने हेतु कदम
बाल श्रम कानून और शिक्षा का अधिकार अधिनियम के उल्लंघन के अलावा बीटी कॉटन फार्म में काम करना स्वास्थ्य के लिये भी हानिकारक है क्योंकि साँस लेने की प्रक्रिया में सूक्ष्म कपास के रेशे भी उनके शरीर में प्रवेश कर जाते हैं, जिससे श्वसन संबंधी बीमारियों का खतरा बना रहता है।
इसलिये बीटी कॉटन फार्म में नाबालिग लड़कियों को कार्य करने से रोकने हेतु ज़िला कलेक्टर की प्रत्यक्ष निगरानी की आवश्यकता है।
बच्चों के पोषण और शिक्षा प्रदान करने के लिये उपलब्ध धनराशि को आवंटन किया जाना चाहिये।
इसके अलावा स्थानीय समुदायों और नागरिक समाज की भागीदारी को शामिल कर उन्हें बढ़ावा देने की आवश्यकता है, कल्याणकारी पहल में जनशक्ति की कमी से बचना चाहिये।
ज़िले के समग्र आर्थिक परिदृश्य में सुधार हेतु कदम
संबंधित सरकारों, राज्य और केंद्र को उनके तत्काल समर्थन के लिये गंभीरता से विचार करना चाहिये।
युवाओं के प्रवासन की समस्या का समाधान करने के लिये इस क्षेत्र में रोज़गार के अवसर पैदा करने की आवश्यकता है।
उदाहरण के लिये बीटी कॉटन खेतों में काम करने के लिये युवाओं को उचित प्रशिक्षण के साथ कौशल प्रदान किया जाना चाहिये। इससे लोग बाल श्रम जैसे अपराध में शामिल हुए बिना अपनी आजीविका चला सकेंगे।
स्थानीय लोगों को एक सुनिश्चित एमएसपी के साथ सूक्ष्म वन उपज इकट्ठा करने के लिये तैयार किया जा सकता है।
विभिन्न कल्याणकारी योजनाओं, पंचायती राज अधिनियम, 1992 एवं पंचायतों के प्रावधान (अनुसूचित क्षेत्रों का विस्तार), 1996 अधिनियम का पालन करना चाहिये।
भावनात्मक बुद्धिमत्ता (Emotional Intelligence- EI) के मुख्य घटक क्या हैं? क्या उन्हें सीखा जा सकता है? विवेचना कीजिये।
उत्तर :
हल करने का दृष्टिकोण:
भावनात्मक बुद्धिमत्ता को परिभाषित कीजिये।
भावनात्मक बुद्धिमत्ता के घटक बताएँ।
भावनात्मक बुद्धिमत्ता को कैसे सीखा जा सकता है, चर्चा करें।
उचित निष्कर्ष दें।
भावनात्मक बुद्धिमत्ता या ईआई अपनी और अपने आसपास के लोगों की भावनाओं को समझने और उसे प्रबंधित करने की क्षमता है। उच्च स्तर की भावनात्मक बुद्धिमत्ता वाले लोग यह समझते हैं कि वे क्या महसूस कर रहे हैं, उनकी भावनाओं का क्या मतलब है और ये भावनाएँ दूसरे लोगों को कैसे प्रभावित कर सकती हैं?
भावनात्मक बुद्धिमत्ता के घटक
डैनियल गोलमैन ने भावनात्मक बुद्धिमत्ता की चार प्रमुख विशेषताओं की पहचान की है। यह गोलमैन के भावनात्मक बुद्धिमत्ता मॉडल के रूप में लोकप्रिय है।
ईआई के इन चार घटकों से संकेत मिलता है कि एक व्यक्ति में नैतिक आचरण से जुड़ी विशेषताएँ होनी चाहिये। इन विशेषताओं को कई अन्य गतिविधियों से जोड़ा जा सकता है जैसे:-
प्रभावी प्रशासनिक नेतृत्व
अच्छी कार्य संस्कृति
व्यावसायिकता
स्व प्रेरणा
ईआई सीखने के तरीके
सबसे महत्त्वपूर्ण तरीका है समाजीकरण। जीवन के शुरुआती चरण में परिवार एवं स्कूल की भूमिका महत्त्वपूर्ण होती है। चूँकि यह प्रारंभिक चरण औपचारिक नहीं है, इसलिये किसी व्यक्ति के जीवन के बाद के चरणों में सरकार और संगठन की भूमिका महत्त्वपूर्ण हो जाती है।
इसलिये औपचारिक संगठन निम्नलिखित तरीके से ईआई को बढ़ावा दे सकते हैं: -
मानव संसाधन प्रबंधन में ईआई की भूमिका को शामिल करना।
अप्टिट्यूड परीक्षण।
औपचारिक प्रशिक्षण।
लोकतांत्रिक कार्य संस्कृति।
मानव क्षमता को साकार करने का पर्याप्त अवसर।
प्रभावी नेतृत्व।
सरकार को सामाजिक प्रभाव, अनुनय और शिक्षण संस्थानों एवं शिक्षण संस्कृति के माध्यम से प्रारंभिक अवस्था में समाजीकरण को प्रभावित करने का प्रयास करना चाहिये।
विचार मंथन एवं आदर्श स्थापित करना।
निष्कर्ष
भावनात्मक बुद्धिमत्ता के महत्त्व को एक लोकप्रिय अवधारणा द्वारा रेखांकित किया जा सकता है कि आइक्यू जीवन में केवल 20 प्रतिशत तक सफल होने में आपकी मदद कर सकता है बाकी 80 प्रतिशत सफलता आपके ईक्यू (भावनात्मक बुद्धिमत्ता) पर निर्भर करती है।
राजेश कुमार एक वरिष्ठ लोक सेवक हैं, जिसकी ईमानदारी और स्पष्टवादिता की प्रतिष्ठा है, आजकल वित्त मंत्रालय के बजट विभाग के प्रमुख हैं। वर्तमान में उनका विभाग राज्यों को बजटीय सहायता की व्यवस्था करने में व्यस्त है, जिनमे से चार राज्यों में इसी वित्तीय वर्ष में चुनाव होने वाले हैं।
प्रश्न का उत्तर जल्द ही प्रकाशित होगा।
"शिक्षा एक निषेधाज्ञा नहीं है, यह सामाजिक परिवर्तन और व्यक्ति के सर्वांगीण विकास के लिये एक प्रभावी और व्यापक उपकरण है।” उपरोक्त कथन के आलोक में नई शिक्षा नीति, 2020 (NEP, 2020) का आलोचनात्मक परीक्षण करें।
उत्तर :
हल करने का दृष्टिकोण:
राष्ट्रीय शिक्षा नीति के उद्देश्यों की चर्चा करते हुए उत्तर शुरू करें।
राष्ट्रीय शिक्षा नीति किस प्रकार व्यक्ति के सर्वांगीण विकास और समाजिक बदलाव को सकारात्मक रूप से प्रभावित कर सकती है।
उचित निष्कर्ष दें।
हाल ही में भारत सरकार द्वारा राष्ट्रीय शिक्षा नीति (NEP) 2020 की घोषणा की गई है। एनईपी 2020 कई मायनों में एक व्यक्ति के विकास और समाज में सकारात्मक परिवर्तन करने में मदद कर सकती है।
यह शिक्षा के प्रारंभिक वर्षों को महत्त्व प्रदान करती है; यह शिक्षा को अधिक समावेशी बनाने की परिकल्पना करती है और इसका उद्देश्य 21वीं सदी की ज़रूरतों को पूरा करने हेतु भारतीय शिक्षा प्रणाली को बदलना है।
व्यक्तित्व के विकास एवं सामाजिक परिवर्तन की दृष्टि से प्रारंभिक वर्षों के महत्त्व को पहचानना: 3 वर्ष की आयु से शुरू होने वाली स्कूली शिक्षा के लिये 5 + 3 + 3 + 4 मॉडल अपनाकर इस नीति के तहत बच्चे के भविष्य को आकार देने में 3 से 8 वर्ष की प्रारंभिक अवस्था को प्रधानता दी गई है।
समाज के कमज़ोर वर्गों को प्रोत्साहित करना: इस योजना का एक और प्रशंसनीय पहलू इंटर्नशिप के साथ व्यावसायिक पाठ्यक्रम है। यह समाज के कमज़ोर वर्गों को अपने बच्चों को स्कूल भेजने के लिये प्रोत्साहित कर सकती है। साथ ही यह 'स्किल इंडिया मिशन' के लक्ष्य को प्राप्त करने में मदद करेगी।
शिक्षा को अधिक समावेशी बनाना: एनईपी में 18 वर्ष तक के सभी बच्चों को शिक्षा का अधिकार (आरटीई) प्रदान करने का प्रावधान है। इसके अलावा यह नीति उच्च शिक्षा में सकल नामांकन को बढ़ाने के लिये ऑनलाइन शिक्षण और सीखने के तरीकों की क्षमता बढ़ाने पर बल देती है। साथ ही इसमें सामाजिक और आर्थिक रूप से वंचित समूहों तक अधिक पहुँच बनाने के लिये तकनीकी समाधान के उपयोग पर ज़ोर दिया गया है।
हिंदी बनाम अंग्रेज़ी: सबसे महत्त्वपूर्ण यह है कि एनईपी स्पष्ट रूप से हिंदी बनाम अंग्रेज़ी भाषा की बहस को खत्म करती है। यह मातृभाषा, स्थानीय भाषा या क्षेत्रीय भाषा को कम-से-कम ग्रेड 5 तक शिक्षा का माध्यम बनाने पर ज़ोर देती है, जिसे शिक्षण का सबसे अच्छा माध्यम माना जाता है। इसके तहत सीखने के साथ संस्कृति, भाषा और परंपराओं का एकीकरण होगा जिससे बच्चे आसानी से आत्मसात कर सकेंगे।
सिलो मानसिकता से छुटकारा: नई नीति में स्कूली शिक्षा का एक अन्य महत्त्वपूर्ण पहलू हाईस्कूल में कला, वाणिज्य और विज्ञान वर्ग के मध्य सख्त विभाजन का टूटना है। यह उच्च शिक्षा में एक बहु-विषयक दृष्टिकोण की नींव रख सकती है। यह वर्तमान परिदृश्य को बदलने में मदद करेगी जहाँ सामाजिक दबाव के कारण छात्रों को उन क्षेत्रों को चुनना पड़ता है जो उनकी पसंद के नहीं होते हैं।
शिक्षा और सामाजिक न्याय: एनईपी सामाजिक न्याय के लिये शिक्षा को सबसे प्रभावी तरीके के रूप में मान्यता देती है। इस प्रकार, एनईपी केंद्र और राज्यों द्वारा संयुक्त रूप से सकल घरेलू उत्पाद का लगभग छह प्रतिशत के निवेश का सुझाव देती है।
निष्कर्ष
नई राष्ट्रीय शिक्षा नीति 2020 का उद्देश्य शिक्षा प्रणाली को 21वीं सदी और वर्ष 2030 तक समग्र रूप से सतत् विकास लक्ष्यों की आवश्यकताओं के अनुरूप लचीला और बहु-विषयक बनाना है।
व्यापक राष्ट्रीय शक्ति (सी.एन.पी.) के तीन मुख्य घटकों जैसे मानव पूंजी, मृदु शक्ति (संस्कृति और नीतियाँ) तथा सामाजिक सद्भाव की अभिवृद्धि में नीतिशास्त्र और मूल्यों की भूमिका का विवेचन कीजिये। (150 शब्द) (UPSC GS-4 Mains 2020)
उत्तर :
हल करने का दृष्टिकोण:
उत्तर की शुरुआत नैतिकता एवं मूल्यों का महत्त्व बताते हुए करें।
पुन: नैतिकता एवं मूल्यों का वर्णन करते हुए इनके महत्त्व के बारे में बताएँ।
उचित निष्कर्ष लिखें।
नैतिकता हमें गलत की तुलना में सही, बुरे की तुलना में अच्छे का ज्ञान कराती है। नैतिक मूल्य (जैसे- ईमानदारी, भरोसेमंद, ज़िम्मेदारी) तर्कसंगत निर्णय लेने में मदद कर सकते हैं, चाहे वे व्यक्तिगत हों या सामाजिक अथवा राष्ट्रीय स्तर के हों।
मानव पूंजी बढ़ाने में नैतिकता और मूल्यों की भूमिका: व्यक्ति अपने पास उपलब्ध सभी विकल्पों में से किस विकल्प को चुनता है, यह उसकी नैतिकता से तय होता। लोगों को हमेशा कई दुविधाओं और विकल्पों का सामना करना पड़ता है जो उनके जीवन को प्रभावित करते हैं।
नैतिकता और मूल्य एक व्यक्ति को जागरूक करते हैं कि उसके द्वारा चुने गए विकल्प के अच्छे-बुरे परिणाम का असर उसके साथ-साथ दूसरों पर भी पड़ता है। इस प्रकार नैतिकता और मूल्य विश्वसनीयता का निर्माण करते हैं, उचित निर्णय लेने में सहायक होते हैं और दीर्घकालिक लाभ प्रदान करते हैं।
सामाजिक सद्भाव बढ़ाने में नैतिकता और मूल्यों की भूमिका: नैतिकता और मूल्य किसी व्यक्ति के चरित्र के बारे में सूचित करते हैं; किसी व्यक्ति को परिभाषित करने वाले गुणों के समुच्चय को नैतिकता कहते हैं। समाज पर भी यही सिद्धांत लागू होता है। नैतिकता और मूल्य व्यवहार का मानदंड विकसित करते हैं, जिनका पालन समाज में सभी को करना चाहिये। यदि प्रत्येक व्यक्ति का उद्देश्य स्वार्थ से परिपूर्ण हो तो समाज में अराजकता बढ़ सकती है।
हालाँकि अपने हितों के लिये कार्य करने में कुछ भी गलत नहीं है, एक नैतिक व्यक्ति अपने साथ-साथ समाज के प्रति अपनी ज़िम्मेदारी का भी निर्वहन करता है। यहाँ तक कि कभी-कभी समाज के हित को स्वयं के हितों से ऊपर रखता है। इसके अलावा उच्च नैतिकता से समाज की सुरक्षा तय होती है, वहीं कई बार समाजिक जागरूकता के अभाव में कानून मूकदर्शक बना रहता है।
सॉफ्ट पॉवर बढ़ाने में नैतिकता और मूल्यों की भूमिका:
अंतर्राष्ट्रीय संबंध काफी हद तक यथार्थवाद से प्रेरित होते हैं, जिसमें राष्ट्रीय हित सर्वोपरि होता है। हालाँकि राष्ट्रीय हित का पालन हमेशा हार्ड पॉवर (सैन्य शक्ति, आर्थिक शक्ति) से नहीं किया जा सकता। अत: सॉफ्ट पॉवर (संस्कृति और मूल्यों के कारण एक देश की छवि) दूसरों के हितों से समझौता किये बिना राष्ट्रीय हित को सुरक्षित करती है।
इस संबंध में नैतिकता और देश के प्राचीन मूल्य (उदाहरणतः भारत में वसुधैव कुटुंबकम् का विचार) राष्ट्रीय गौरव को पुनर्जीवित करते हैं और देश की शांतिपूर्ण छवि का निर्माण करते हैं।
निष्कर्ष
जैसा कि भारत के वर्तमान राष्ट्रपति ने कहा है कि राष्ट्र केवल सरकारों द्वारा नहीं बनाए जाते हैं। प्रत्येक नागरिक राष्ट्र का एक निर्माता होता है। किसी देश की राष्ट्रीय शक्ति को बढ़ाने में नैतिकता और मूल्यों की सबसे अधिक भूमिका होती है।
"ज्ञान का अभाव बुद्धि को भ्रमित करता है, जबकि शिक्षा आत्मा को सच्चा ज्ञान प्रदान करती है- रवींद्रनाथ टैगोर।" वर्तमान परिप्रेक्ष्य में इस उद्धरण की चर्चा कीजिये? (150 शब्द)
उत्तर :
हल करने का दृष्टिकोण
दिये गए उद्धरण का अर्थ विस्तार में समझाएँ
वर्तमान परिप्रेक्ष्य में उद्धरण की प्रासंगिकता समझाएँ
अविद्या बुद्धि एवं विवेक के लिये हानिकारक होती है। टैगोर के लिये शिक्षा का अर्थ स्वयं से साक्षात्कार है एवं जीवन का उद्देश्य इस स्थिति को प्राप्त करना है। यह एक ऐसी प्रक्रिया है, जिसे शिक्षा के बिना पूरा नहीं किया जा सकता है।
टैगोर के अनुसार, किसी को वास्तविकता से जुड़ा होना चाहिए एवं आदर्शों और मूल्यों को प्राप्त करने एवं करने हेतु अपने अहंकार से मुक्त होना चाहिए। आध्यात्मिक विकास के लिये इंसान को अपनी चेतना को विस्तार देना होगा, उसे प्रेम और सहानुभूति से परिपूर्ण करना होगा। यही सही मायने में दुनिया को समझना है।
टैगोर के लिये, उच्चतम शिक्षा वह है जो हमें केवल जानकारी नहीं देती बल्कि हमारे जीवन को उसके पूरे अस्तित्व के साथ सामंजस्य बिठाने में मदद करती है एवं इसका अंतिम लक्ष्य उन लोगों की स्थितियों में सुधार करना है जो हाशिए पर हैं।
टैगोर का मत था कि शिक्षा की प्राथमिक भूमिका बहुत परिवर्तनकारी है। उनके प्रेम और सहानुभूति की शिक्षा में ईश्वर के लिये प्रेम और मानव के लिये सहानुभूति (नैतिक एवं आध्यात्मिक शिक्षा) शामिल है। इसके साथ दूसरों से प्रेम (शांति शिक्षा) और प्रकृति (पर्यावरणीय शिक्षा) से प्रेम भी शामिल है।
वर्तमान संदर्भ में प्रासंगिकता
वर्तमान संदर्भ में, टैगोर के कथन का अर्थ बहुत महत्वपूर्ण और व्यापक है। आज शिक्षा का व्यवसायीकरण कर दिया गया है और लाभ पर ध्यान केंद्रित हो गया है और यह सहानुभूति, सम्मान और पारस्परिकता से रहित है, जो टैगोर की शिक्षा का अनन्य बिंदु है। 
वर्तमान शिक्षा प्रणाली में इस कमी को टैगोर के सिद्धांतों के पालन द्वारा दूर किया जा सकता है:
शिक्षकों और प्रशासन को यह समझने का प्रयास करना चाहिये कि धर्म और आध्यात्मिकता छात्रों को प्रेरित करने हैं, क्योंकि ये तत्व व्यक्तिगत आवश्यकताओं (मानसिक स्तर पर) की पूर्ति के लिये प्रेरक शक्ति हो सकते हैं।
शिक्षक इसमें अपना योगदान छात्रों की आवश्यकताओं के प्रति संवेदनशील होकर, यह समझकर कि प्रत्येक छात्र की अलग-अलग ज़रूरतें होंगी और उनके सीखने-समझने की गति अलग-अलग होती है, दे सकते हैं । इसलिये, छात्रों को अपनी धार्मिक मान्यताओं का अभ्यास करने के लिये स्थान और समय देना एवं सम्मान करना आवश्यक है।
बहुसांस्कृतिक शिक्षा के लिये आवश्यक है कि आध्यात्मिकता और धर्म हर छात्र की सांस्कृतिक आत्म-पहचान की भावना के घटक हों।
निष्कर्ष
टैगोर का विचार है कि जब सामाजिक ज़रूरतें पूरी नहीं होती हैं तो धर्म और आध्यात्मिकता की सबसे अधिक ज़रूरत होती है। अत: इसे भारतीय शिक्षा प्रणाली में शामिल किया जाना चाहिये।
'जो व्यक्ति अधिकार पाकर भी नैतिक आचरणों से बंधा रहता है वह हर परिस्थिति में ईमानदार बना रहता है।' टिप्पणी करें।
उत्तर :
हल करने का दृष्टिकोण-
भूमिका
कथन को उदाहरण द्वारा प्रमाणित करना
निष्कर्ष
अब्राहम लिंकन ने कहा था किसी मानव में निहित नैतिकता की दृढ़ता या वास्तविकता का पता तब चलता है जब उसे सही तथा गलत दोनों प्रकार के कार्यों की करने के लिये अनन्य अधिकार प्रदान कर दिये जाते हैं। ऐसे समय में उसके द्वारा किया जाने वाला व्यवहार ही उसका वास्तविक चरित्र को दर्शाता है। उदाहरण के तौर पर देखें तो गांधी तथा हिटलर को देखा जा सकता है जिनके पास अपार जनसमर्थन था तथा जनता उसकी प्रत्येक बात से सहमत थी। ऐसे में गांधी जी द्वारा सत्य तथा अहिंसा के रास्ते का चुनाव किया गया, वहीं दूसरी ओर हिटलर ने इसका प्रयोग तानाशाही तथा जनसंहार में किया।
उपरोत कथन व्यक्ति द्वारा कही जाने वाली बातों तथा उसके द्वारा किये जाने वाले आचरण के मध्य अंतर्संबंधों को भी दर्शाता है। अर्थात् अधिकार प्राप्ति से पहले व्यक्ति नैतिकता के बड़े-बड़ दावे कर सकता है, किंतु उसके वास्तविक चरित्र का निर्धारण तब होता है जब उसे उचित अधिकार मिल जाए। जैसे एक साधारण व्यक्ति नेताओं की कार्यशैली पर उंगली उठाता है, किंतु स्वयं पद प्राप्ति के बाद कैसा व्यवहार करता है, यही उसकी वास्तविक परीक्षण होता है।
लिंकन का उपर्युक्त कथन इस ओर ध्यान आकृष्ट करता है कि उचित नैतिकता के अभाव में कोई व्यक्ति शक्ति पाते ही आसानी से भ्रष्ट हो सकता है। वर्तमान में भ्रष्टाचार का प्रमुख कारण विवेकाधीन शक्तियों का गलत प्रयोग करना।
निष्कर्षत: जो व्यक्ति अधिकार पाकर भी नैतिक आचरणों से बंधा रहता है वह हर परिस्थिति में ईमानदार बना रहता है। सही तथा गलत विकल्पों में से चुनाव ही व्यक्ति के चरित्र के सही या गलत होने का निर्धारण करता है।
आप इस मत से कहाँ तक सहमत हैं कि 'सुकरात की दार्शनिक अभिरुचियाँ वैज्ञानिक प्रकृति की होने की बजाय नीतिपरक अधिक थीं।' चर्चा करें।
उत्तर :
हल करने का दृष्टिकोण-
भूमिका
सुकरात के दर्शन की वैज्ञानिक प्रकृति
सुकरात का नैतिक दर्शन
तुलनात्मक निष्कर्ष
पश्चिमी दर्शन-शास्त्रीय परंपरा में सुकरात पहले सुव्यवस्थित नैतिक विचारक माने जाते हैं। वे प्राचीन यूनान में एथेनियन गणराज्य के नागरिक थे। अपने पूर्ववर्तियों के विपरीत सुकरात की दार्शनिक अभिरुचियाँ वैज्ञानिक प्रकृति की होने की बजाय नीतिपरक थीं।
सुकरात को इस बात का श्रेय दिया जाता है कि वे अंतरिक्षीय अटकलबाज़ी को छोड़कर दर्शन को आकाश से धरती पर अर्थात् वास्तविकता के धरातल पर लाए। सुकरात से पूर्व यूनानी दर्शन ब्रह्मांड या सार्वभौम की प्रकृति तथा सभी वस्तुओं के सर्वोच्च सिद्धांत पर चिंतन के रूप में आरंभ हुआ था। सुकरात ने व्यावहारिक जीवन पर ध्यान केंद्रित किया। उन्होंने जीवन के मानवीय संबंधों तथा अपनी विभिन्न भूमिकाओं में एक-दूसरे से व्यवहार करने के अनेक प्रकारों पर ध्यान केंद्रित किया। उनकी सोच थी कि ये ही बातें ज्ञान के दायरे में आती हैं और ये जीवन को सही ढंग से चलाने में सक्षम हैं। इस अर्थ में वे एक व्यावहारिक नीतिशास्त्री थे।
सुकरात ने नैतिक सोच को अन्य के मुकाबले सर्वोपरि माना है। उनके अनुसार मानव के लिये एकमात्र वांछनीय लक्ष्य है- सद्गुण, जो श्रेष्ठ एवं प्रशंसनीय है। उनके अनुसार कौशल किसी भी काम को सर्वोत्तम रूप से करना है। सदव्यवहार की पूर्व शर्त ज्ञान है। अत: वे ज्ञान प्राप्ति को महत्त्वपूर्ण मानते हैं। उन्होंने भोग-विलास, सम्मान और सांसारिक प्रगति की अपेक्षा आत्म-विकास व कर्त्तव्य के आनंद को पसंद किया है। सुकरात के अनुसार सद्गुणों को प्राप्त कर ही आत्मा को संपूर्ण किया जा सकता है और सद्गुण ही सर्वोच्च मनोवैज्ञानिक हित या अच्छाई है।
उपरोक्त के आधार पर निष्कर्ष रूप में कहा जा सकता है कि सुकरात की दार्शनिक अभिरुचियाँ वैज्ञानिक प्रकृति की होने की बजाय नीतिपरक थीं।
नागरिक घोषणापत्र से आप क्या समझतें हैं? किसी भी नागरिक घोषणापत्र को किन उपायों को अपनाकर अधिक से अधिक प्रभावी बनाया जा सकता है? चर्चा करें।
उत्तर :
हल करने का दृष्टिकोण-
भूमिका
नागरिक घोषणापत्र क्या है?
सरकारी कार्यालय में इनकी भूमिका
अधिक प्रभावी बनाने के उपाय
नागरिक घोषणापत्र एक ऐसा दस्तावेज़ होता है जिसमें कोई संगठन स्वयं से संबंधित सूचनाओं, सेवाओं के मानक, परामर्श, सेवाओं तक भेदभावरहित पहुँच, शिकायत निवारण और शिष्टाचार आदि के संबंध में अपने नागरिकों के प्रति अपनी प्रतिबद्धता का व्यवस्थित वर्णन करता है।
नागरिक घोषणापत्र में यह सुनिश्चित किया जाता है कि सार्वजनिक सेवाएँ नागरिक केन्द्रित हों। यह सुशासन के तीन महत्त्वपूर्ण घटकों यथा- पारदर्शिता, उत्तरदायित्व एवं जवाबदेहिता को लागू करने तथा सरकार एवं नागरिकों के मध्य अंतराल को कम करने के लिये एक महत्त्वपूर्ण साधन है।
किसी सरकारी संस्थान की कार्य-संस्कृति को सुधारने में नागरिक घोषणापत्र निम्नलिखित प्रकार से अहम भूमिका निभा सकता है-
सरकारी संस्थान के कर्मचारियों में नौकरी की अत्यधिक सुरक्षा के चलते किसी प्रकार के नकारात्मक प्रभाव का खतरा नहीं होता। इसीलिये वो प्रायः अपने काम के प्रति थोड़ा लापरवाह होते हैं। परंतु, यदि सरकारी संस्थानों में नागरिक घोषणापत्र लागू कर दिया जाए तो कर्मचारियों के लिये समय रहते अपने लक्ष्य पूरे करना आवश्यक हो जाएगा है और वो अपने उत्तरदायित्व के प्रति ज़्यादा सजग रहेंगे।
सरकारी संस्थान की कार्य संस्कृति में प्रायः नवाचारों के प्रति असहमति का भाव होता है। नागरिक घोषणापत्र लागू होने से कर्मचारियों द्वारा अपने कार्यों को समय पर करने तथा परिणाम जल्दी पाने के लिये नवाचारों को अपनाना होगा। उदाहरण के तौर पर कार्यालयों का कम्प्यूटरीकरण हो जाना।
सरकारी संस्थानों के कर्मचारियों में प्रायः एकता की भावना की अनुपस्थिति होती है। परंतु, नागरिक घोषणापत्र लागू करने से कार्य का दबाव बढ़ने के फलस्वरूप एक-दूसरे के सहयोग की अपेक्षा के चलते कर्मचारियों में एकता की भावना उत्पन्न होना स्वाभाविक हो जाता है।
निम्नलिखित उपायों को अपनाकर नागरिक घोषणापत्र को प्रभावी बनाया जा सकता है-
आदर्श नागरिक घोषणापत्र संहिता का पालन किया जाए।
नागरिक घोषणापत्र के निर्माण की प्रक्रिया को पारदर्शी एवं परामर्शी बनाने के लिये नागरिक समाज व मीडिया की प्रभावी भूमिका सुनिश्चित की जाए।
नागरिक घोषणापत्र का समयबद्ध पुनर्मूल्यांकन किया जाए।
जन प्रतिक्रियाओं के आधार पर नागरिक घोषणापत्र में सुधार या परिवर्तन किया जाए।
नागरिक घोषणापत्र को वैधानिक दर्जा प्रदान किया जाए।
नागरिक घोषणापत्र बनाते समय शोध और अनुसंधान पर विशेष बल दिया जाए।
निष्कर्षतः नागरिक घोषणापत्र एक सरकारी संस्थान की कार्य संस्कृति में निश्चित तौर पर सकारात्मक बदलाव लाता है और उसे नागरिक केन्द्रित स्वरूप प्रदान करता है किन्तु कुछ अहम बदलावों द्वारा इसे अधिक प्रभावी बनाये जाने की आवश्यकता है।
शिक्षा में मूल्यों का समावेश नहीं किया गया तो वह केवल ‘चालाक दैत्य’ ही बनाएगी, जिसका एकमात्र ध्येय होगा ‘अपने स्वार्थों की पूर्ति करना।’ तर्कों द्वारा स्पष्ट करते हुए इस कथन की पुष्टि करें।
उत्तर :
हल करने का दृष्टिकोण:
भूमिका
कथन का विश्लेष्ण
निष्कर्ष
माना जाता है कि शिक्षा मूल्यविहीन होगी, तो वह केवल मनुष्य की स्वार्थपूर्ति तक सीमित होगी; जिससे व्यक्ति में सहिष्णुता, पंथनिरपेक्षता, लोकतांत्रिक मूल्य, करुणा जैसे मूल्य विकसित नहीं होने पर वह व्यक्ति समाज के लिये घातक सिद्ध हो सकता है। वस्तुत: मूल्य, व्यक्ति को शिक्षा का सही संदर्भों में उपयोग करने के लिये प्रेरित करते हैं, अगर शिक्षा में मूल्यों का समावेशन न हो, तो वह मनुष्य को चालाक दैत्य बनाने जैसा है। ‘मिशेल फूको ’ के शब्दों में कहें तो- ‘‘वर्तमान समय में राजनीतिक सत्ता ज्ञान अर्थात् शिक्षा पर सवार होकर आती है।’’ इस संदर्भ में मूल्यविहीन शिक्षा से राजनीति में विकृत्ति उत्पन्न होगी।शिक्षा व्यक्ति के सर्वांगीण विकास में सहायक है और शिक्षा को सीखने की प्रक्रिया में मूल्यों का अनिवार्य समावेशन होना चाहिये।
वर्तमान समय में आतंकवाद, मूल्यविहीन शिक्षा रूपी ‘चालाक दैत्य’ का ज्वलंत उदाहरण है। तो वहीं मूल्य ही व्यक्ति को ‘हिटलर’ या ‘गांधी’ बना देते हैं। वस्तुत: दोनों ने ही शिक्षा को प्राप्त किया किंतु एक ने मूल्य सहित शिक्षा के कारण विश्व की शांति के लिये कार्य किया, तो ‘हिटलर’ ने मूल्यविहीन शिक्षा के द्वारा मानव सभ्यता का नरसंहार किया तथा हिंसा को बढ़ावा दिया।
उल्लेखनीय है कि मूल्यविहीन शिक्षा से रहित व्यक्ति अपने पेशे में भ्रष्ट आचरण को बढ़ावा देता है, जिसे वर्तमान में डॉक्टरों द्वारा किसी मरीज़ की किडनी निकालना, अध्यापक द्वारा अपने छात्र के साथ यौन हिंसा जैसी गतिविधियों के संदर्भ में देख सकते हैं। इससे यह स्पष्ट होता है कि शिक्षा के द्वारा इनका उद्देश्य तंत्र में शामिल होना था। इसी तरह कुछ लोगों का कहना है कि मूल्यों के बिना शिक्षा व्यक्ति को एक ‘रोबोट’ के समान बना देती है, जो मानव से अधिक कुशल कार्य तो कर सकता है किंतु उसमें ईमानदारी, दया, संवेदनशीलता, समायोजन की क्षमता जैसे मूल्य नहीं होते हैं। मूल्यों से ही एक शिक्षित मानव और प्रशिक्षित मशीन के बीच अंतर स्पष्ट होता है।\
यह विचारणीय है कि वर्तमान समय में अधिकाधिक लाभ कमाना किसी भी व्यवसाय का प्रमुख उद्देश्य बन गया है। इन परिस्थितियों में अन्य मूल्य गौण हो जाते हैं और ऐसी शिक्षा असमानता को ही बढ़ावा देती है। अत: ऐसे में शिक्षा से युक्त व्यक्ति संसाधनों का उपयोग अपने हित में बेहतर तरीके से करेंगे; जबकि अन्य व्यक्ति आर्थिक रूप से कमज़ोर होने के साथ व्यवस्था में पिछड़ जाएंगे।
निष्कर्षतः अगर उपयोगी प्रतीत होती शिक्षा में मूल्यों का समावेश नहीं किया गया तो वह केवल ‘चालाक दैत्य’ ही बनाएगी, जिसका एकमात्र ध्येय होगा ‘अपने स्वार्थों की पूर्ति करना।’ अत: ज़रूरत है कि शिक्षा में मूल्यों, सद्गुणों के विकास को बढ़ावा दिया जाए, जिससे व्यक्ति शिक्षा से युक्त होकर समाज की भलाई के लिये कार्य करे, न कि समाज के विरुद्ध।